Selfisolasie beteken om jouself van ander te isoleer as 'n voorsorgmaatreël, of sodat hulle nie vir 14 dae besmet raak nie.
Dit is 'n doeltreffende manier om diegene rondom jou - jou familie, vriende en kollegas - te beskerm teen Covid-19.
As deel van die staat van inperking moet ons almal tuisbly en slegs die huis verlaat as dit absoluut noodsaaklik is. Indien jy egter jouself isoleer, moet jy ook vir 14 dae ander mense soveel as moontlik vermy, tuis bly en nie uitgaan om kos te koop of medisyne af te haal nie - bestel dit telefonies of aanlyn, of vra iemand anders om dit by jou huis af te lewer.
Moenie gedurende hierdie 14-dae-periode openbare vervoer, taxi's of soortgelyke vervoermetodes gebruik nie. Jy mag jou eie vervoer gebruik, maar beperk jou reise tog slegs dié wat noodsaaklik is.
Indien jy een het, mag jy jou tuin gebruik. Jy mag ook die huis verlaat om te oefen, maar bly ten minste 1,5 meter (3 tree) van ander mense af weg.
Almal word gevra om tuis te bly, maar jy moet egter ook 14 dae tuisbly en jouself isoleer indien jy simptome van Covid-19 toon of by iemand woon wat dit wel toon.
Ons vra dat enige persoon wat vanuit enige oorsese land ('n hoë-risiko land al dan nie) 'n hawe in die Wes-Kaap binnegaan, vir 14 dae selfisoleer.
Indien jy nie seker is of jy tuis moet bly nie, en jy het simptome van Covid-19 ('n hoë temperatuur of 'n nuwe, aanhoudende hoes), skakel asseblief die provinsiale blitslyn by 021 928 4102 vir verdere navrae. Win asseblief altyd 'n tweede opinie in indien jy enigsins bekommerd is.
Indien jy selfisoleer en saam met iemand van 70 of ouer woon, 'n langtermyntoestand het, swanger is of 'n verswakte immuunstelsel het, probeer dit dan reël dat hulle 14 dae by vriende of familie bly. Indien julle saam tuis moet bly, probeer om soveel as moontlik van mekaar af weg te bly.
Vermy die gelyktydige gebruik van gedeelde ruimtes, soos kombuise of badkamers.
Maak vensters oop in gedeelde ruimtes indien moontlik.
Maak 'n gedeelde badkamer skoon elke keer wanneer jy dit gebruik, byvoorbeeld deur oppervlaktes waaraan jy geraak het, af te vee.
Was jou klere en skottelgoed apart van ander in jou huis.
Moenie, indien moontlik, 'n bed deel nie
Moenie handdoeke, waslappe of beddegoed deel nie.
Moenie skottelgoed, drinkglase, koppies of eetgerei met ander mense in jou huis deel nie.
Moenie kos en drinkgoed deel nie. Iemand in jou huis mag jou kos voorberei, maar jy moenie kos vir ander voorberei nie.
Gebruik jou gewone huishoudelike produkte, soos skoonmaakmiddels en bleikmiddel, wanneer jy jou huis skoonmaak.
Jou huishoudelike afval moet in twee vullissakke geplaas en vir drie tot vyf dae in die son gestoor word voordat dit in die algemene vullisdrom geplaas word vir versameling deur die munisipaliteit.
Was jou wasgoed in die wasmasjien op die gewone manier. Wasgoed wat in kontak met 'n siek persoon was, kan met ander mense se goed gewas word. Moenie vuil wasgoed skud nie, want dit kan die virus in die lug versprei. Dit mag dalk vir iemand anders makliker wees om skoon wasgoed (soos handdoeke en teedoeke) op te vou en weg te sit en vir jou 'n voorraad te voorsien.
Indien jy nie 'n wasmasjien het nie, is daar 'n verdere 72 uur nadat jou isolasieperiode van 14 dae geëindig het voordat jy jou wasgoed na 'n wassery mag neem.